
Text rozhodnutia
Súd: Krajský súd Košice Spisová značka: 4Sd/13/2014 Identifikačné číslo súdneho spisu: 7014200445 Dátum vydania rozhodnutia: 12. 05. 2014 Meno a priezvisko sudcu, VSÚ: JUDr. Jozef Kuruc ECLI: ECLI:SK:KSKE:2014:7014200445.1 ROZSUDOK V MENE SLOVENSKEJ REPUBLIKY Krajský súd v Košiciach samosudcom JUDr. Jozefom Kurucom v právnej veci navrhovateľa P. G. M. Š. T. J. T. , B. B.K. Č.. XXXX/X, A., proti odporkyni Sociálnej poisťovni, ústrediu Bratislava, Ul. 29. augusta č. 8, Bratislava, v konaní o invalidnom dôchodku takto r o z h o d o l : P o t v r d z u j e rozhodnutie odporkyne zo dňa 04.02.2014 č. XXX XXX XXXX. Navrhovateľovi n e p r i z n á v a právo na náhradu trov konania. o d ô v o d n e n i e : Rozhodnutím zo dňa 04.02.2014 č. XXX XXX XXXX odporkyňa podľa § 73, § 112 ods. 4, 6 a § 82 zákona č. 461/2003 Z.z. o sociálnom poistení v znení neskorších predpisov znížila navrhovateľovi sumu invalidného dôchodku od 16.03.2014 na 190,80 eur mesačne. V dôvodoch rozhodnutia odporkyňa uviedla, že podľa posudku posudkového lekára sociálneho poistenia Sociálnej poisťovne, pobočky Košice zo dňa 16.01.2014 je pokles schopnosti navrhovateľa vykonávať zárobkovú činnosť 55 % v porovnaní so zdravou fyzickou osobou. Podkladom pre vydanie napadnutého rozhodnutia odporkyne bola lekárska správa - posudok posudkového lekára sociálneho poistenia Sociálnej poisťovne, pobočky Košice zo dňa 16.01.2014, v ktorom sa konštatuje, že navrhovateľ bol v novembri 2012 hospitalizovaný na ortopedickom oddelení nemocnice Košice - Šaca, kde dňa 13.11.2012 bola realizovaná implantácia totálnej endoprotézy pravého bedrového kĺbu. Pri posúdení zdravotného stavu vzhľadom na krátky časový úsek od operácie, obmedzenú hybnosť a pohyb iba za pomoci dvoch nemeckých bariel bol navrhovateľ uznaný invalidným s mierou poklesu schopnosti vykonávať zárobkovú činnosť 75 %. Navrhovateľ naďalej pokračuje v liečbe ortopéda, ktorý realizovaným RTG vyšetrením dokumentuje vyhovujúce postavenie TEP vpravo, prítomná je koxartróza II. - III. štádia vľavo. Pre zvýraznenie bolesti ľavého kolena v júli 2013 bol navrhovateľ operovaný na ortopedickom oddelení, kde bola realizovaná astroskopia, na RTG je prítomná obojstranná gonartróza II. - III. štádia s akcentáciou vľavo. V objektívnom náleze je hybnosť v oboch bedrových kĺboch - vľavo rotácie do 25 stupňov, vpravo intrarotácia do 20 stupňov, extrarotácia do 25 stupňov, flexia v pravom kolene do 105 stupňov, vľavo do 125 stupňov. Po zhodnotení zdravotného stavu bol navrhovateľ zaradený do kapitoly XV, oddiel G, položka 44.1 s mierou poklesu schopnosti vykonávať zárobkovú činnosť 45 % pre stav po TEP vpravo, zvýšenej o 10 % pre ostatné posudkovo významné diagnózy, ktoré ovplyvňujú funkčnú zdatnosť pohybového aparátu. Včas podaným opravným prostriedkom zo dňa 05.03.2014 sa navrhovateľ domáhal preskúmania vyššie označeného rozhodnutia odporkyne z dôvodu nesúhlasu so stanovenou mierou poklesu schopnosti vykonávať zárobkovú činnosť. Požiadal o znovu posúdenie svojho zdravotného stavu. Súd v konaní podľa § 250l a nasl. O.s.p. po preskúmaní napadnutého rozhodnutia odporkyne a po oboznámení sa s dávkovým spisom odporkyne dospel k záveru, že opravný prostriedok navrhovateľa zo dňa 05.03.2014 nie je dôvodný. Pre potreby súdneho konania hodnotil zdravotný stav navrhovateľa posudkový lekár sociálneho poistenia Sociálnej poisťovne, ústredia so sídlom v Košiciach, ktorý v posudku zo dňa 03.04.2014 uviedol, že navrhovateľ bol v roku 2012 uznaný invalidným pre potvrdenú bionekrózu hlavy pravej stehnovej kosti s následne vykonanou implantáciou totálnej endoprotézy. Nakoľko navrhovateľ bol čerstvo po operácii pravého bedrového kĺbu s nutnosťou opory dvoch francúzskych bariel, bola prechodne stanovená 75 % miera poklesu schopnosti vykonávať zárobkovú činnosť v porovnaní so stavom straty jednej dolnej končatiny v bedrovom kĺbe podľa kapitoly XV, odd. G, pol. 31, so stanovenou kontrolnou lekárskou prehliadkou na november 2013. Nové odborné lekárske nálezy dokumentujú u navrhovateľa vyhovujúce postavenie TEP v pravom bedrovom kĺbe, prítomné sú degeneratívne zmeny, konštatované je aj funkčné postihnutie vyplývajúce z ochorenia chrbtice, všetko pri tučnote. Opätovným zhodnotením zdravotného stavu posudkový lekár ústredia v zhode s posudkom posudkového lekára pobočky zo dňa 16.01.2014 konštatoval u navrhovateľa funkčné postihnutie pohybového ústrojenstva, ktoré pre rozhodujúce zdravotné postihnutie zdôvodňuje maximálne 45 % mieru poklesu schopnosti vykonávať zárobkovú činnosť s navýšením o 10 % pre iné zdravotné postihnutia na celkovú 55 % mieru poklesu schopnosti vykonávať zárobkovú činnosť. Operačným zákrokom (TEP) s následnou rehabilitačnou liečbou sa zdravotný stav zlepšil, zastabilizoval sa na funkčnom postihnutí, ktorý z posudkového hľadiska zdôvodňuje zmenu z pôvodne stanovenej 75 % na toho času 55 % miery poklesu schopnosti vykonávať zárobkovú činnosť. Navrhovateľ na pojednávaní konanom dňa 12.05.2014 zotrval na podanom opravnom prostriedku proti napadnutému rozhodnutiu odporkyne. Uviedol, že po vydaní napadnutého rozhodnutia absolvoval ešte reumatologické a neurologické vyšetrenie a lekárske správy z týchto vyšetrení predložil posudkovému lekárovi ústredia Sociálnej poisťovne na zhodnotenie pri podaní jeho posudku dňa 03.04.2014. Uviedol, že po úspešnej operácii bedrového kĺbu sa k doterajším zdravotným problémom pridružili aj bolesti platničky. Má slabú svalovú silu v rukách. Uviedol, že v jeho prípade ide o komplikáciu zdravotného stavu vyplývajúcu z toho, že má vymenený pravý bedrový kĺb a absolvoval operáciu ľavého kolena. Ortopéd mu oznámil potrebu operačného zákroku, resp. implantovania ortopedickej pomôcky. Zástupkyňa odporkyne k prednesu navrhovateľa uviedla, že výsledky reumatologického a neurologického vyšetrenia zhodnotil vo svojom posudku posudkový lekár ústredia Sociálnej poisťovne. Jednou zo zákonných podmienok nároku na invalidný dôchodok podľa ustanovenia § 70 zákona o sociálnom poistení je invalidita občana. Poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby (§ 71 ods. 1,2 a 3 zákona o sociálnom poistení). Podľa § 71 ods. 5 zákona o sociálnom poistení je miera poklesu schopnosti vykonávať zárobkovú činnosť uvedená v prílohe č. 4 citovaného zákona. Miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí (§ 71 ods. 6 zákona o sociálnom poistení). Podľa § 71 ods. 7 zákona o sociálnom poistení sa jednotlivé percentuálne miery poklesu schopnosti vykonávať zárobkovú činnosť nesčítavajú. Mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav (§ 71 ods. 8 zákona o sociálnom poistení). Lekársku posudkovú činnosť pri výkone dôchodkového poistenia vykonáva s účinnosťou od 01.01.2004 posudkový lekár sociálneho poistenia príslušnej pobočky a posudkový lekár sociálneho poistenia ústredia. Posudkový lekár posudzuje na účely sociálneho poistenia pri kontrolných lekárskych prehliadkach zdravotný stav, schopnosť vykonávať zárobkovú činnosť a pracovnú schopnosť poistenca (§ 153 ods. 5 a 6 citovaného zákona). V zmysle § 73 ods. 2 zákona o sociálnom poistení sa suma invalidného dôchodku poistenca, ktorý má percentuálny pokles schopnosti vykonávať zárobkovú činnosť najviac o 70 %, určí ako súčin percentuálneho poklesu schopnosti poistenca vykonávať zárobkovú činnosť, priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku, a aktuálnej dôchodkovej hodnoty. Podľa § 112 ods. 4 zákona o sociálnom poistení dávka sa vypláca v nižšej sume, ak sa zmenia skutočnosti rozhodujúce na výplatu dávky. V konaní navrhovateľ namietal stanovenú mieru poklesu schopnosti vykonávať zárobkovú činnosť 55 % a požadoval jej zvýšenie. Navrhovateľovi bol rozhodnutím odporkyne zo dňa 14.12.2012 podľa § 70 ods. 1 zákona o sociálnom poistení a podľa čl. 52 ods. 1 písm. a) a ods. 4 nariadenia (ES) Európskeho parlamentu a Rady č. 883/2004 o koordinácii systémov sociálneho zabezpečenia priznaný invalidný dôchodok od 14.10.2011 v sume 189,90 eur mesačne a podľa § 82 zákona o sociálnom poistení bol zvýšený od 01.01.2013 na sumu 202,10 eur mesačne. Podkladom pre vydanie tohto rozhodnutia bol posudok posudkového lekára sociálneho poistenia Sociálnej poisťovne, pobočky Košice zo dňa 28.11.2012, ktorý uznal navrhovateľa invalidným s mierou poklesu schopnosti vykonávať zárobkovú činnosť 60 % pre choroby podporného a pohybového aparátu (kapitola XV, odd. G, položka 31) a uviedol, že nakoľko je navrhovateľ toho času po operácii pravého bedrového kĺbu s nutnosťou opory dvoma nemeckými barlami, mieru poklesu schopnosti vykonávať zárobkovú činnosť stanovil na 75 % od dátumu operácie - 13.11.2012. Rozhodnutím zo dňa 28.12.2012 odporkyňa na základe tohto lekárskeho posudku zvýšila navrhovateľovi sumu invalidného dôchodku od 13.11.2012 na 324,90 eur mesačne, pričom po zákonnom zvýšení predstavoval invalidný dôchodok navrhovateľa sumu 335,- eur mesačne. Posudkoví lekári sociálneho poistenia Sociálnej poisťovne, pobočky a ústredia vo svojich posudkoch zo dňa 16.01.2014 a 03.04.2014 zhodne konštatovali, že zdravotný stav navrhovateľa sa po zrealizovanom operačnom zákroku a následnej rehabilitačnej liečbe zlepšil, pričom sa stabilizoval na funkčnom postihnutí pohybového ústrojenstva, 75 % miera poklesu schopnosti vykonávať zárobkovú činnosť bola stanovená iba na prechodný čas po operácii bedrového kĺbu s nutnosťou opory dvoch francúzskych barlí, a preto určili mieru poklesu schopnosti vykonávať zárobkovú činnosť 45 % (kapitola XV, oddiel G, položka 44.1 prílohy č. IV zákona o sociálnom poistení) s navýšením o 10 % pre spomínané iné zdravotné postihnutia. Navrhovateľ v konaní nepreukázal, že jeho zdravotný stav odôvodňuje vyššiu mieru poklesu schopnosti vykonávať zárobkovú činnosť, ako bolo ustálené príslušnými posudkovými lekármi v podaných posudkoch. Rozhodnutie odporkyne zo dňa 04.02.2014 je preto potrebné považovať za vecne správne. Z podaných posudkov posudkových lekárov sociálneho poistenia nesporne a jednoznačne vyplývajú skutočnosti, pre ktoré došlo k zníženiu sumy invalidného dôchodku (zlepšenie zdravotného stavu a jeho stabilizácia po liečbe). Súd z uvedených dôvodov rozhodnutie odporkyne zo dňa 04.02.2014 podľa ustanovenia § 250q ods. 2 O.s.p. potvrdil. Navrhovateľ, ktorý v konaní nemal úspech, nemá právo na náhradu trov konania (§ 250k ods. 1 O.s.p. s použitím § 250l ods. 2 O.s.p.). Poučenie: Proti tomuto rozsudku je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Košiciach, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napadá, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie možno odôvodniť len tým, že v konaní došlo k vadám uvedeným v § 221 ods. 1 O.s.p., konanie má inú vadu, ktorá mohla mať za následok nesprávne rozhodnutie vo veci a rozhodnutie súdu prvého stupňa vychádza z nesprávneho právneho posúdenia veci.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2014:7014200445.1 (dáta aktuálne k 14. 11. 2026). Záväzné je znenie zverejnené súdom.




